als_Latn dik_Latn sag_Latn
Superliga Shqiptare / Skënderbeu ndalet nga Laçi, Kukësi dhe Partizani nuk zhgënjejnëKryesore, Sport Sunday, February 1st, 2015
Laçianët kanë rezervuar një surprizë të hidhur për korçarët, teksa Partizani dhe Kukësi kanë përfituar nga kjo mundësi, duke fituar pikë me triumfet e tyre ndaj Elbasanit dhe Apolonisë
Kampionati Shqiptar ka luajtur edhe pjesën e ndeshjeve të mbetura, pas asaj të Tiranës me Flamurtarit që u luajt të premten. Sfida që nxorën edhe një herë në pah të fortat dhe të dobëtat, por që rezervoi edhe surpriza. Laçi në Korçë dhe Teuta ndaj Vllaznisë ishin edhe ndeshjet më pikante dhe që dhanë spektakël. Kampionët e Shqipërisë nuk arritën të fitonin në Korçë përballë kurbinasve, që arritën të ruanin të paprekura shifrat, si pasojë e gabimeve të Sefës, por edhe pritjeve të Vujadinoviçit. Tifozët e Skënderbeut, edhe pse nuk ishin të shumtë në numër, nuk ngurruan të shpalosnin përkrahjen e tyre për Piter Olayinkën pas pezullimit të Komisionit të Apelit, nëpërmjet një parulle ku shkruhej: “Piter ti nuk do të jesh kurrë vetëm”. Në fushë, ndërkohë, Skënderbeu e nisi më mirë ndeshjen, duke dashur të marrë kontrollin e takimit dhe korçarët provuan që në minutën e 3-të me anë të kapitenit Shkëmbi, por Vujadinoviç priti pa probleme. Laçi ishte vendosur mirë në fushë, por në të 16-ën Berisha arriti të gjente hapësirën e duhur për goditjen, por jo rrjetën, pasi topi u ndal në shtyllë, duke shpëtuar Laçin nga disavantazhi. Në të 20-ën, Sefa hapi mirë një korridor për Martinsin, por goditja e këtij të fundit përfundoi mbi traversë. Pjesa e parë u mbyll me një tjetër rast për Skënderbeun. Sefa u rrëzua në zonë, por kryesori Kola vazhdoi lojën me topin që përfundoi te Berisha, goditja e të cilit ishte e pasaktë. Në fillimin e pjesës së dytë, sfida nisi me një incident me gjyqtarin e katërt që vonoi zëvendësimet e Laçit, duke lënë kurbinasit të luanin për disa çaste me 9 lojtarë në fushë. Skënderbeu, megjithatë, ishte më këmbëngulës dhe në të 51-ën, Martins ndezi një shkëndijë me goditjen e tij, e cila përfundoi jashtë. Në të 54-ën u regjistrua edhe momenti më i diskutueshëm i takimit. Nga goditja e këndit Sefa arriti të realizonte, por Vujadinoviç pretendoi për faull ndaj tij. Kryesori Kola ktheu vendimin, duke dhënë goditje dënimi me rezultatin që mbeti i pandryshuar. Në të 65-ën, Martins pati sërish mundësinë për epërsinë, por Vujadinoviç reagoi mjaft mirë. Presioni i korçarëve erdhi në rritje me kalimin e minutave, por rastet munguan deri në të 86-ën, kur Sefa pati sërish mundësinë të shënonte, por gaboi në mënyrë të pabesueshme pas pasimit të Latifit. Në një rrëmujë në të 90-ën nuk arriti të përfitonte as Lilaj, që gjeti përpara tij një mur fanellash bardhezi. Gjithsesi, kjo ishte ndeshja e rasteve të humbura të Sefës, që në të 91-ën me kokë sërish nuk arriti të devijonte në rrjetë. Ky ishte rasti i fundit i kësaj ndeshjeje, që u mbyll pa gola dhe me dy pikë të lëna për Skënderbeun.
Kukësi dhe Partizani nuk gabojnë
Kukësi, falë Pero Pejiçit, edhe një herë ka arritur të mbajë kreun, duke mposhtur lehtë modestët e Elbasanit që i janë shuar shpresat se do të qëndrojnë në Superiore sezonin tjetër. Edhe pse në stadiumin e boshatisur “Zeqir Ymeri” për shkak të penalizimit nga Disiplina, skuadra veriore bëri detyrën ndaj Elbasanit, duke fituar pastër 3-0. Rezultat ky që e lejon ekipin kuksian të ruajë vendin e parë në klasifikim. Ende pa mbushur minuta e parë, Pero Pejiç ndëshkoi miqtë me një gol prej bomberi tipik, pasi stopoi me të djathtën një top të gjatë dhe ndëshkoi portierin elbasanas me të majtën, duke e vendosur në dishezë ndeshjen për djemtë e Artim Shaqirit. Ishte sërish bomberi kroat që në minutën e 14-të kërcënoi Elbasanin me një goditje nga jashtë zonës, ndërsa verdheblutë kishin rastin më të mirë për golin e barazimit në minutën e 22. Ylli Hoxha humbi një top në kufijtë e zonës së rreptësisë, por Lamçe i gjendur vetëm për vetëm me portierin Halili preku vetëm shtyllën e djathtë të gardianit. Nënkampionët nuk e ulën ritmin sepse në të 26-ën Shkëlqim Halili goditi nga jashtë zonës por Hila devijoi topin qe ishte drejtuar në portë, ndërsa 2 minuta nga fundi i fraksionit të parë, Vilfor Hysa nuk e shfrytëzoi saktësisht krosimin e ardhur nga e majta. Kukësi nuk lëshoi terren as në fraksionin e dytë, edhe pse Elbasani e nisi me disa ngacmime të parrezikshme në portën e Halilajt. Në të 52-ën, Vilfor Hysa shpërdoroi një rast, por u korrigjua 2 minuta me vonë me një harkim të saktë që gjeti të zbuluar Pejiçin, i cili realizoi me lehtësi. Mici lëshoi një goditje të fortë nga jashtë zonës, por topi i tij kaloi pak cm larg shtyllës së djathtë të Rucit. Pejiç u bë sërish protagonist pak minuta me vonë me një parabël, por gardiani mik bllokoi tentativën e kroatit. Ky i fundit nuk gaboi në minutën e 87-të, duke përfituar nga çakordimi i mbrojtjes së Elbasanit për të shënuar edhe golin e 14-të personal. 3-0 dhe Kukësi konfirmohet forca kryesore e kampionatit, duke u ngjitur në kuotën e 44 pikëve.
Në Fier takimi ishte i veçantë, kjo edhe për faktin se herën e fundit vendasit kishin fituar ndaj të kuqve të Duros. Ndeshja nisi mirë për fierakët që ushtruan presion në sekondat e para të takimit, por lojtaret e Partizanit ditën si të administronin lojën. Me qetësinë e tyre, të kuqtë e Duros e zhvendosën lojën në fushën e fierakëve dhe filluan të shfaqeshin rrezikshëm. Goli që zhbllokoi sfidën vjen shumë shpejt. Në minutën ne 6-të të takimit, Mazrekaj dhuron një asist për Emiliano Vilën dhe ky i fundit godet menjëherë duke kaluar Partizanin në epërsi. Ky gol i shpejtë trondit Apoloninë, e cila e ka të vështirë të mbledhë veten. Nga kjo përfiton Partizani dhe vetëm 5 minuta më vonë dyfishon rezultatin. Nexhipi harkon një top në zonë pas një goditjeje dënimi dhe Rrahmani kërcen më lart se të gjithë, duke goditur me kokë dhe duke shënuar golin e dytë të sfidës. Goli i dytë i jep qetësi Partizanit që kthehet mbrapa dhe pret Apoloninë. Fierakët nuk dorëzohen dhe hidhen në sulm. Ribaj dhe Dimo shfaqen rrezikshëm në disa aksione, por pa probleme për portierin Xhika. Pjesa e parë mbyllet në shifrat 0-2. Me fillimin e të dytës Apolonia duket më agresive ndërkohë që Partizani përpiqet të administrojë sa më mirë rezultatin. Lojtarët e Apolonisë duken të mobilizuar në maksimum dhe janë hedhur të gjithë në sulm në kërkim të golit që do të rihapte sfidën. Mundësia më e mirë për fierakët ishte ne minutën e 75-të, kur Ribaj gjuan duke mposhtur portierin, por topi ishte i lehte dhe largohet nga Rrahmani, para se ta kalonte vijën e bardhë të portës. Përpjekjet e Apolonisë nuk shterojnë ndërkohë që Partizani mbrohet mjaft mirë. Në minutën e 85-të Atanda gjuan me kokë pas një goditjeje nga këndi, por topi ndalet nga shtylla. Pavarësisht prej presionit dhe përpjekjeve pafund të fierakëve për të shënuar qoftë edhe një gol të vetëm, gjithçka u mbyll 2-0 për Partizanin duke i dhënë kështu një sukses të rëndësishëm të kuqve. Me këtë fitore Partizani ngjitet në kuotën e 40 pikëve po aq sa Skënderbeu, ndërsa Apolonia mbetet në fund me 9 pikë.
Teuta-Vllaznia
Durrsakët kanë arritur të dalin fitues dhe duke ndryshuar fatin e keq, që e kishte zënë prej shumë ndeshjesh. Durrsakët janë treguar që në fillimin e ndeshjes, dukshëm më agresivë, duke marrë në kontroll frenat e lojës. Sigurisht që edhe Vllaznia reagoi por që pa rezultat, pasi në minutën e 40-të do të vinte edhe goli i epërsisë për durrsakët. Do të ishte Ansi Nika që pas një rrëzimi në zonë nga shkodranët do të merrte një penallti që do ta konvertonte lehtësisht në penallti duke kaluar në avantazh të tijtë. Vllaznia fillon të reagojë në fraksionin e dytë duke ndryshuar edhe fatin e lojës. Një lojë që do të shpërblehej nga Souza, i cili në minutën e 73-të do të bënte gjithçka mirë para portës së Rizvanit duke shënuar edhe golin e barazimit. Mirëpo gëzimi për Rainerin se mund të largohej me 1 pikë nga Durrësi nuk zgjati shumë. Në minutën e 90-të Çota do të merrte një top në afërsi të zonës dhe e ka të lehtë të mposhtë Selimaj duke ngritur në këmbë edhe stolin durrsak që i gëzohet tre pikëshit përballë një rivali direkt. Teuta gjendet një pozicion poshtë Vllaznisë në kuotën e 19 pikëve, ndërsa shkodranët kanë arritur të koleksionojnë 23 pikë.
Atletiko fiton ndaj Eibarit
Atletiko ka fituar me rezultatin 3-1 në ndeshjen kundër Eibarit e zhvilluar në “Estadio Municipal de Ipurua”. Dilema për fituesin u zgjidh që në pjesën e parë, kur klubi kryeqytetas shënoi tre gola. Që në minutën e shtatë, kampioni kaloi në epërsi me golin e Antuan Grizman, i cili mori një pasim nga Raul Garsia. Dy golat e radhës i shënoi sulmuesi kroat, Mario Mandzukiç (23’ dhe 25’). Golin e nderit për vendasit e shënoi Federiko Piovacari. Pas kësaj fitoreje, Atletiko Madridi ka 47 pikë, po aq sa Barcelona që këtë javë luan kundër Vilarealit.
Junajtid, gati për të transferuar Bejlin dhe Naingolanin
Mançester Junajtid ka ndarë 150 milionë euro për ta transferuar anësorin e Realit të Madridit, Gareth Bejl, në afatin e ardhshëm veror. “Djajtë e kuq” po përpiqen me çdo kusht që ta blejnë uellsianin, ndërsa Luis van Gal ka dhënë dritën e gjelbër për të thyer rekordin botëror. Nga ana tjetër, “Calciomercato” njofton se klubi anglez do të përpiqet gjatë këtij afati të sigurojë shërbimet e mesfushorit të Romës, Raxha Naingolan. Junajtid thuhet se mund të paguajë 40 milionë euro për futbollistin 26-vjeçar. Për shërbimet e Naingolan janë të interesuar edhe Arsenali, Mançester Siti dhe Liverpuli.
Mançesteri triumfon ndaj Leiçesterit
Me rezultatin 3-1, Mançester Junajtid ka fituar përballë Leiçester Sitit në “Old Traford”. “Djajtë e kuq” e fituan ndeshjen që në pjesën e parë, gjatë së cilës shënuan tre gola. Robin van Persi, Radamel Falkao dhe autogoli i Ues Morganit bënë që ekipi vendas të shkonte i qetë në pushim. Në pjesën e dytë, mysafirët realizuan një gol përmes Marsin Vasilevski, por që nuk mjaftoi për të ndryshuar fatin e ndeshjes. Nga minuta e parë sfidën e nisi dhe Adnan Januzaj që bëri një paraqitje të mirë. Në ndeshjen tjetër të zhvilluar në “Anfield”, Liverpuli i ka shënuar dy gola në portën e Uest Ham Junajtidit. Të dy golat e vendasve u shënuan në pjesën e dytë, ndërsa golashënues të “redsave” ishin Rahim Sterling dhe Daniel Starrixh. Pas 23 javësh, Mançester Junajtid numëron 43 pikë dhe gjendet në vend të tretë, kurse Liverpuli është në vend të shtatë me 38 pikë.
Reali edhe pa Ronaldon shpartallon Sociedadin
Mungesa e Kristiano Ronaldos nuk është vërejtur në fitoren e Realit të Madridit kundër Real Sociedadit në “Santiago Bernabeu”. Galaktikët kanë fituar me rezultatin 4-1, duke konfirmuar edhe një herë gjendjen e mirë në të cilën ndodhet ekipi. Në minutën e parë të ndeshjes, madrilenët u gjetën në disavantazh pas golit të Aric Elustondos, por ky gol vetëm sa i motivoi djemtë e Ançelotit. Reagimi ishte i furishëm dhe pas një harkimi të Marçelos, Xhejms Rodrigez shënoi me kokë. “Mbretërit” e kthyen rezultatin në favor të tyre, para se të shkonin në pushim me golin e Serxho Ramosit, i cili përfitoi nga goditja e Benzemasë. Dy gola të tjerë “Los Blancos” i shënuan në pjesën e dytë, ndërsa në të dy rastet ishte golashënues Karim Benzema. Reali i Madridit qëndron në krye të tabelës me katër pikë më shumë se Barcelona.
Tevez nuk rinovon kontratën me Juven
Karlos Tevez është shprehur edhe një herë, duke e bërë të qartë se nuk e ka ndërmend të vazhdojë kontratën me Juventusin dhe se do të rikthehet te Boka Xhuniors në vitin 2016. Në verën e vitit 2013, argjentinasi nënshkroi kontratë trevjeçare me “Zonjën e Vjetër” dhe është përshtatur mirë në skuadër, duke ndihmuar Juven që ta fitojë titullin sezonin e kaluar. “E kam thënë shumë herë. Për mua ky diskutim është i përfunduar”, – ka thënë Tevez. “Kur nënshkrova për tre vjet me Juven, unë nga fillimi kam thënë se do të jetë kontrata ime e fundit para se të transferohem te Boka, por askush nuk më tha asgjë, – ka shtuar ai. – Unë do të kthehem në shtëpi me të përfunduar kontrata ime. Por para se të largohem, dua të fitoj gjithçka këtu”.
Etrit Berisha i mërzitur te Lacio, oferta nga klube të tjera
Etrit Berisha nuk po ndihet aspak mirë në skuadrën aktuale, Lacio. Portieri i kombëtares së Shqipërisë ka humbur vendin e titullarit në klubin kryeqytetas dhe tani po qëndron në bankën rezervë. Sipas menaxherit të lojtarit, Eljver Raca, Berisha nuk ndihet i lumtur në kryeqytetin italian. “Etriti dëshiron të luajë dhe për këtë arsye nuk është i lumtur, por ka një kontratë për pesë vjet me Lacion dhe klubi dëshiron që ai të qëndrojë. A ka pasur oferta? Po, disa telefonata ka pasur, edhe pse asgjë serioze”, – deklaroi agjenti i lojtarit. Në rast se nuk largohet gjatë këtyre ditëve të fundit të afatit kalimtar të janarit, Berisha mund të ndahet me Lacion në verë.
als_Latn als_Latn als_Latn als_Latn als_Latn als_Latn ace_Latn als_Latn als_Latn als_Latn als_Latn als_Latn ita_Latn als_Latn lij_Latn als_Latn als_Latn als_Latn als_Latn als_Latn